《思州行为镇远袁功懋赋》
清代·胡学汪

寒山翼径来，环径绕清泚。越冈若异态，共是此溪水。

野桃缭乱开，翠筱密于芑。苔锢荒碑断，芦封古桥圮。

垝垣三四见，萧萧一城峙。两水合汀际，孤舟向沙舣。

度津入古垣，曲巷仅容履。喧寂虽各殊，台笠尽入市。

纵怀乞米书，施之得糠秕。坡公煮肉法，于此无可使。

烦襟郁愁滋，恍然望溪水。明月牛渚情，适有袁夫子。

作者简介：胡学汪，初名学望，字小牙，五开卫人。贡生。有《求志轩集》。